Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 118

9. évfolyamon elsősorban a tanulók felzárkóztatása, az eddig tanult idegen nyelvi tartalmak felfrissítése, elmélyítése a cél. A témákat és tananyagtartalmakat a kerettanterv moduláris rendszerben tartalmazza. A moduláris felépítés lehetőséget ad a témák és résztémák sorrendjének megváltoztatására, a tanulók nyelvi szintjének, érdeklődésének és a helyi igényeknek megfelelően. Az egyes modulokban jelzett témák, résztémák feldolgozására javasolt időkeret változtatható, rövidíthető, illetve hosszabbítható A 9. és 10. évfolyamon a modulokon belül célszerű a témákra többször visszatérni, a kapcsolódó ismereteket bővíteni. A modulok lehetőséget adnak a témák strukturálására, bővítésére, visszacsatolására. A tanár ötletességén múlik, hogy milyen módon kapcsolja össze a modulokat. (A Let’s get started című modulban nagyjából felvonulnak a fontosabb témakörök, hiszen a kezdő szakaszban a tanulók megismerkednek az új környezetükkel (iskola, osztály, tanári kar stb., az iskola követelményeivel, mindennapjaival, a sportolási és szabadidős tevékenységeivel). A Me and my family című modulban a szűkebb környezet ismertetésére, bemutatására kerül sor, ahol más aspektusból ugyan, de ismét körbejárják a környezet, a családtagok, a napi teendők, a szabadidő stb. témakörét. A kapcsolódási pontok variációja széles, a tanár dönti el, mit és mikor emel ki. A többi általános modul is hasonló módon összeköthető. A 10. évfolyamon az általános témák feldolgozása mellett a szaknyelvi oktatás előkészítése is elkezdődik. A témák és tananyagtartalmak a szakmacsoportok igényeit figyelembe véve kerültek kidolgozásra. A 10. évfolyamon olyan témákat dolgoztunk ki, amelyek minden szakmához kapcsolhatók. Itt kerül sor például az alapvető szakmai szókincs áttekintésére (mértékegységek, számítások, formák, eszközök), valamint néhány alapvető kommunikatív helyzet feldolgozására (bemutatkozás, beszélgetés, kezdeményezés, megszólítás, érdeklődés, kérés, tetszés és nemtetszés kifejezése, helyfoglalás, rendelés, reklamáció stb.). Foglalkozunk olyan témákkal is, mint a „szakmai terveim”, „foglalkozások”, „a munkahelyi környezet leírása”, „környezetvédelem”, „a munka világa: állásinterjú”, „szakmák és kapcsolódó területek”, „munkavédelem és egészségvédelem”. A szakiskolai idegennyelv-oktatás első hat hetében ráhangoló szakaszt iktattunk be, mert a kerettanterv akkor valósítható meg, ha a tanulók és tanárok ismerik és elfogadják a fejlesztési feladatokat, a témákat, tevékenységet és a követelményeket. Az angolóra keretén belül a tanulók megismerkednek az angol nyelv oktatásának céljával, az oktatandó témakörökkel, a tevékenységi formákkal, a kooperatív technikákkal, a projektek megvalósításának folyamatával. Az első hat hét folyamán kerül sor a bemeneti mérésre. Javasoljuk, hogy a kollégák az év végén is iktassanak be felmérést. 2006/79/II. szám

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes